4 חודשים – זה פרק הזמן שלקח לחברת הסייבר הישראלית illusive networks להשלים סבב גיוס נוסף. החברה מפתחת טכנולוגיות להונאת תוקפים ברבדים שונים של רשת ה-IT בארגון
צוות העובדים הוכפל תוך 4 חודשים. מקור: illusive
עדכון [17.5.16]: החברה הודיעה על השלמת גיוס בגובה 3 מיליון דולרים מה שמציב את סך גיוסי הסבב הנוכחי על 25 מיליון דולר סך הכל.
לפני ארבעה חודשים בלבד השלימה illusive networks סבב גיוס נאה בגובה 5 מיליון דולר; היום (ג’) מודיעה חברת הסייבר הישראלית על השלמת סבב גיוס נוסף בגובה 22 מיליון דולר. החברה פיתחה טכנולוגיה שמנטרלת התקפות ממוקדות בצורה יצירתית למדי.
טכנולוגיית ה-Deception Everywhere של illusive networks מונעת התקפות מתמשכות וממוקדות (APT) באמצעות שלל מלכודות וטכניקות הונאה (Deception) ברבדים שונים של רשת ה-IT בארגון, שמוצגות לתוקף ומפתות אותו לפעול על בסיסן. כאשר התוקפים נופלים ברשת ומתחילים לפעול על סמך המידע הכוזב, המערכת של illusive מזהה זאת ומדווחת באופן מיידי על ההתקפה, מה שמאפשר למנהלי האבטחה לזהות ולעצור את ההתקפה בשלביה הראשונים. היתרונות במערכת שפיתחה החברה הוא שהיא אוספת ומציגה מידע בזמן אמת, עוד לפני שהתוקפים מספיקים לטשטש את העקבות שלהם. בנוסף, הטכנולוגיה שפיתחה מתיימרת לפתור את אחת הבעיות הקשות ביותר שעומדות בפני מנהלי אבטחת מידע, והיא מיליוני התראות השווא (false positives) שמציפות אותם. המערכת תתריע בפני המנהלים בארגון ותציג בפניהם ד”וח התקפה וודאי, רק כאשר מזוהים בוודאות תוקפים עם כוונות זדון. בשיחה עם גיקטיים הסביר שלמה טובול, מנכ”ל החברה, כי בניגוד לפתרון המוכר של “מלכודות דבש”, הטכנולוגיה של illusive networks פשוטה להתקנה ולעדכון ולא מכבידה על משאבי הארגון.
בתגובה לגיוס מסר שלמה טובול, מנכ”ל החברה לגיקטיים: “illusive networks יוצרת פרוזדור של מראות שבו התוקפים אינם יכולים לדעת בוודאות מה אמיתי ומה לא. שני סבבי גיוס בתוך פרק זמן של ארבעה חודשים מעידים על הביטחון שחשים משקיעים בולטים ביתרונותיה של גישת Deceptions Everywhere”.
illusive networks הוקמה על ידי עופר ישראלי, יוצא חברת צ’ק פוינט, המתמחה במחקר ופיתוח, שמכהן כסמנכ”ל המו”פ של החברה, ושלמה טובול, יזם מנוסה בתחום אבטחת המידע, שמכהן כמנכ”ל החברה. לפני כן, ניהל טובול את היחידה העסקית לניהול רשתות באינטל והיה המייסד והמנכ”ל של שלוש חברות לאבטחת סייבר: פינג’אן, שני (שנרכשה על ידי אינטל), ויוגי (נרכשה על ידי Cupp Computing). החברה היא חלק מקבוצת Team8, שהוקמה על ידי בכירי 8200, ועליה דיווחנו לפני מספר חודשים.
סבב גיוס השני בהיקף של 22 מיליון דולר הובל על ידי המשקיעה החדשה, קרן New Enterprise Associates – אחת מקרנות הון סיכון הגדולות והפעילות ביותר בעולם כיום. חוץ מ-NEA, השתתפו בסבב הנוכחי גם משקיעים חדשים וגם קיימים, ביניהם: Bessemer Venture Partners, Marker LLC, Citi Ventures ו-Innovation Endeavors של אריק שמידט. בעקבות ההשקעה, יצטרף קיטו קולורי, שותף ב-NEA, לדירקטוריון של illusive networks.
בארבעת החודשים שעברו מאז סבב הגיוס הקודם, הספיקה החברה להכפיל את מספר העובדים שלה, לפתוח סניף בניו-יורק, לצורך ההתרחבות לשוק האמריקאי והיא גייסה מספר בכירים לתפקידי מכירות ושיווק, ביניהם בריאן הרמון, שכיהן במספר תפקידים בכירים ב-Palo Alto Networks ו-Trend Micro וכן, דיוויד האנט, שכיהן כסמנכ”ל שיווק ב-Symantec. מהחברה נמסר לנו כי ההון שגוייס ישמש לצורך ההתרחבות הגלובלית של החברה ולטובת השקעה נוספת במכירות ושיווק, כמו גם הגדלת צוותי ההנדסה והתמיכה לטכנולוגיות ההטעיה, טכנולוגיות שממתינות לאישור רישומן כפטנט.
בראיון לגיקטיים הסביר עופר ישראלי, סמנכ”ל המו”פ של החברה ואחד משני מייסדיה (יחד עם Team8), מדוע השלימה החברה סבב גיוס גדול 4 חודשים בלבד לאחר השלמת הסבב הקודם. לדבריו: “השלמת סבב B מספקת לנו את המשאבים לעשות scale בצורה מהירה יותר. התוקפים עושים שימוש ביותר משאבים כדי להפיל חברות – והשקעות כמו אלו משנות את המשוואה לזכות ‘הטובים’. אנחנו נמצאים במצב של צמיחה מהירה בזכות דרישה גבוהה מצד לקוחות והמימון החדש מיועד כדי לעמוד בביקוש הזה”.
היכן אתם רואים את illusive עוד שנה מהיום? “שנה מהיום נגן על יותר לקוחות, ביותר מדינות, ביותר תחומים ונשתמש ביותר אמצעי הטעייה, שתוקפים עוד לא מדמיינים. תקיפות סייבר ופושעי סייבר משנים כל הזמן את דרכי הפעולה שלהם ו-illusive תתקדם כל הזמן, כדי לחסום אותם”.
4 חודשים - זה פרק הזמן שלקח לחברת הסייבר הישראלית illusive networks להשלים סבב גיוס נוסף. החברה מפתחת טכנולוגיות להונאת תוקפים ברבדים שונים של רשת ה-IT בארגון